Høringskonsulentens endelige rapport (1)

Sag AT.40023 — Grænseoverskridende adgang til betalings-TV

Skys, Disneys, NBCUniversals, Sony Pictures' og Warner Bros.s tilsagn

(2019/C 132/05)

(1) Denne rapport vedrører udkastet til afgørelse om tilsagn efter artikel 9 i forordning (EF) nr. 1/2003 (2) (»udkastet til afgørelse«). Den er rettet til Universal Studios International B.V., Universal Studios Limited og Comcast Corporation (under ét benævnt »NBCUniversal«), CPT Holdings Inc., Colgems Productions Limited og Sony Corporation (under ét benævnt »Sony Pictures«), Warner Bros. International Television Distribution Inc. og Warner Media LLC (under ét benævnt »Warner Bros.«), The Walt Disney Company og The Walt Disney Company Limited (under ét benævnt »Disney«) samt Sky UK Limited og Sky Limited (3) (under ét benævnt »Sky«). I det følgende benævnes NBCUniversal, Sony Pictures, Warner Bros. og Disney under ét »Studierne«.

(2) Dette er høringskonsulentens anden endelige rapport i sag AT.40023, idet den første var den endelige rapport vedrørende Kommissionens afgørelse af 26. juli 2016 (4) (»Paramount-afgørelsen«) om accept af tilsagnene fra Paramount Pictures International Limited (tidligere Viacom Global (Netherlands) B.V.) og Viacom Inc. (under ét benævnt »Paramount Pictures«) (5).

(3) Sag AT.40023 vedrører klausuler (»de omtvistede klausuler«) i visse bilaterale licensaftaler mellem på den ene side Sky og på den anden side hver af Studierne, Twentieth Century Fox Telecommunications International Inc. (sammen med Twenty-First Century Fox Inc. under ét benævnt »Fox« (6)) og Paramount Pictures. Visse af disse omtvistede klausuler forbyder Sky eller begrænser selskabets ret til at udbyde betalings-TV som reaktion på uopfordrede anmodninger fra forbrugere bosiddende og beliggende i Det Europæiske Økonomiske Samarbejdsområde (»EØS«), men uden for Det Forenede Kongerige og Irland. Resten af de omtvistede klausuler pålægger NBCUniversal, Sony Pictures, Warner Bros., Fox eller Paramount Pictures at forbyde udbydere af betalings-TV beliggende i EØS, men uden for Det Forenede Kongerige og Irland, eller at begrænse deres ret til at udbyde betalings-TV som reaktion på uopfordrede henvendelser fra forbrugere bosiddende i og beliggende i Det Forenede Kongerige eller Irland.

(4) Den 23. juli 2015 vedtog Kommissionen en klagepunktsmeddelelse, hvori den gav udtryk for sin foreløbige konklusion, nærmere betegnet at Universal Studios International B.V., Comcast Corporation, Disney, Sony Pictures, Warner Bros., Fox, Paramount Pictures og Sky (»adressaterne«) ved anvendelse af de omtvistede klausuler overtræder traktatens artikel 101 og EØS-aftalens artikel 53.

(5) Alle adressaterne benyttede sig af muligheden for at få adgang til Kommissionens sagsakter mellem den. 3. og den 5. august 2015. Efter at have korresponderet med Sony om dets anmodning om adgang til de oplysninger, der ligger til grund for den foreløbige konklusion i klagepunktsmeddelelsens punkt 267, fremsendte Generaldirektoratet for Konkurrence den fulde tekst til klagepunktsmeddelelsens fodnote 132 til alle adressaterne. Ingen af adressaterne henviste sagen til mig.

(6) Den 16. december 2015 gav Generaldirektoratet for Konkurrence efter at have korresponderet med Sky, Warner Bros. og Fox adgang til ikkefortrolige versioner eller dele af de øvrige adressaters skriftlige besvarelser af klagepunktsmeddelelsen.

(7) Under hensyn til anmodninger fra særligt Sky, Fox, Warner Bros. og NBCUniversal gav Generaldirektoratet for Konkurrence adressaterne adgang til ikkefortrolige versioner af de skriftlige bemærkninger fra interesserede tredjeparter (7). Alle adressaterne fik mulighed for at fremsætte skriftlige bemærkninger til disse bemærkninger.

(8) Alle adressaterne reagerede skriftligt på klagepunktsmeddelelsen inden for Generaldirektoratet for Konkurrences frist eller den forlængede frist og anmodede om en mundtlig høring (8).

(9) Den mundtlige høring fandt sted over tre dage, fra den 18.-20. januar 2016. Alle adressaterne og 11 interesserede tredjeparter deltog i den mundtlige høring.

(10) Paramount-afgørelsen af 26. juli 2016 gjorde Paramount Pictures' tilsagn for at imødekomme de betænkeligheder, som Kommissionen havde redegjort for, bindende. Den 12. januar 2018 indstillede Kommissionen formelt proceduren i sag AT.40023 for så vidt angik de dele, der vedrørte Paramount Pictures.

(11) Den 12. januar 2018 indledte Kommissionen i forlængelse af ændringer af NBCUniversals virksomhedsstruktur en procedure efter artikel 2, stk. 1, i forordning (EF) nr. 773/2004 over for Universal Studios Limited. Samme dag vedtog Kommissionen en supplerende klagepunktsmeddelelse rettet til NBCUniversal, hvori den redegjorde for sin foreløbige konklusion, nærmere betegnet at NBCUniversals omtvistede klausuler overtræder traktatens artikel 101 og EØS-aftalens artikel 53. NBCUniversal reagerede skriftligt på den supplerende klagepunktsmeddelelse inden for den fastsatte frist og anmodede ikke om en mundtlig høring.

(12) Den 12. januar 2018 vedtog Kommissionen også en sagsfremstillingsmeddelelse rettet til Studios, Fox og Sky, (under ét benævnt »sagsfremstillingsmeddelelsens adressater«) med oplysning om yderligere dokumentation, som Kommissionen ikke udtrykkeligt havde lagt vægt på i klagepunktsmeddelelsen eller den supplerende klagepunktsmeddelelse, men som kunne være til støtte for de foreløbige konklusioner i klagepunktsmeddelelsen og den supplerende klagepunktsmeddelelse.

(13) Efter vedtagelsen af sagsfremstillingsmeddelelsen gav Kommissionen adressaterne yderligere adgang til sine sagsakter vedrørende sag AT.40023. Visse anmodninger om yderligere adgang til sagsakterne blev henvist til mig. Jeg imødekom nogle af disse anmodninger og afviste resten.

(14) Efter vedtagelsen af sagsfremstillingsmeddelelsen anmodede visse interesserede tredjeparter om adgang til ikkefortrolige versioner af den med henblik på at fremsætte bemærkninger. Jeg afviste disse anmodninger, eftersom Generaldirektoratet for Konkurrence allerede havde oplyst de pågældende interesserede tredjeparter om sagens karakter og indhold (der ikke blev ændret med sagsfremstillingsmeddelelsen), og tredjeparterne allerede havde fremsat deres bemærkninger.

(15) Den 25. oktober 2018 afgav Disney tilsagn for at imødekomme Kommissionens betænkeligheder som redegjort for i klagepunktsmeddelelsen (»Disneys første tilsagn«).

(16) Den 9. november 2018 offentliggjorde Kommissionen i overensstemmelse med artikel 27, stk. 4, i Rådets forordning (EF) nr. 1/2003 en meddelelse (»den første meddelelse«) med et sammendrag af sagen og af Disneys første tilsagn, hvori den opfordrede tredjeparter til senest en måned efter datoen for offentliggørelsen af den første meddelelse at fremsætte deres bemærkninger (9).

(17) Den 12. og 13. december 2018 afgav NBCUniversal, Sony Pictures, Warner Bros. og Sky tilsagn for at imødekomme Kommissionens betænkeligheder som redegjort for i klagepunktsmeddelelsen og den supplerende klagepunktsmeddelelse.

(18) Den 21. december 2018 offentliggjorde Kommissionen sin anden meddelelse med sammendrag af sagen og af tilsagnene afgivet af NBCUniversal, Sony Pictures, Warner Bros. og Sky, hvori den opfordrede tredjeparter til senest en måned efter datoen for offentliggørelsen af den anden meddelelse at fremsætte deres bemærkninger (10).

(19) Kommissionen modtog bemærkninger fra ti interesserede parter til de første tilsagn fra Disney og tilsagnene fra NBCUniversal, Sony Pictures, Warner Bros. og Sky.

(20) Den 5. februar 2019 præciserede Disney visse aspekter af sine tilsagn yderligere.

(21) I udkastet til afgørelse finder Kommissionen, at der i lyset af Disneys reviderede tilsagn og tilsagnene fra NBCUniversal, Sony Pictures, Warner Bros. og Sky ikke længere er grund til at gribe ind over for Studierne og Sky, jf. dog artikel 9, stk. 2, i forordning (EF) nr. 1/2003, og at proceduren over for Studierne og Sky derfor kan indstilles.

(22) Jeg finder generelt, at procedurerettighederne er blevet overholdt i denne sag.

Bruxelles, den 26. februar 2019. Wouter WILS

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29) (»afgørelse 2011/695/EU«).

(2) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1) (»forordning (EF) nr. 1/2003«).

(3) Sky Limited var tidligere Sky Plc.

(4) Kommissionens afgørelse af 26. juli 2016 om en procedure i henhold til artikel 101 i traktaten om Den Europæiske Unions funktionsmåde og artikel 53 i EØS-aftalen (Sag AT.40023 — Grænseoverskridende adgang til betalings-TV) (C(2016) 4740 final).

(5) Høringskonsulentens endelige rapport — Grænseoverskridende adgang til betalings-TV — Paramounts tilsagn (AT.40023) (EUT C 437 af 25.11.2016, s. 3).

(6) Den 14. december 2017 meddelte Disney, at der var indgået en aftale om køb af alle eller næsten alle aktier i Twenty-First Century Fox Inc., som i sidste ende ejede alle eller næsten alle aktier i Twentieth Century Fox Telecommunications International Inc. Denne erhvervelse er endnu ikke fuldt gennemført.

(7) Jeg har anerkendt 26 interesserede tredjeparter i sag AT.40023: ANICA, Associazione Nazionale Industrie Cinematografiche Audiovisive Multimediali, APA — Asociace Producentů v audiovizi, z.s, Association des Producteurs de Cinéma, BEUC, The European Consumer Organisation, BT Group plc, C More Entertainment, Danish Producers' Association, DTS, Distribuidora de Televisión Digital S.A., EFADs — European Film Agency Directors Association, European Producers Club, Groupe Canal+, FAMA — Film and Music Austria, FAPAE, Film Producers Netherlands, KIPA — Polish Audiovisual Producers' Chamber of Commerce, La Liga — Liga Nacional de Fútbol Profesional, Polish Film Institute, Producers Alliance for Cinema and Television Limited, ProSiebenSat.1 Media SE, Spitzenorganisation der Filmwirtschaft e.V., Swedish Film & TV Producers Association, The British Film Institute, The Football Association Premier League Limited, UPFF — Union des Producteurs Francophones de Films, VOFTP — Vlaamse Onafhankelijke Film & Televisie Producenten, og Zentropa.

(8) Med undtagelse af Sky Plc, der ikke reagerede på klagepunktsmeddelelsen.

(9) Meddelelse fra Kommissionen offentliggjort i henhold til artikel 27, stk. 4, i Rådets forordning (EF) nr. 1/2003 i sag AT.40023 — Grænseoverskridende adgang til betalings-TV (EUT C 403 af 9.11.2018, s. 17).

(10) Meddelelse fra Kommissionen offentliggjort i henhold til artikel 27, stk. 4, i Rådets forordning (EF) nr. 1/2003 i sag AT.40023 — Grænseoverskridende adgang til betalings-TV (EUT C 460 af 21.12.2018, s. 32).